Sojabone: Nuwe saadtegnologie binnekort beskikbaar | Landbou
Sojabone: Nuwe saadtegnologie binnekort beskikbaar
Sojabone. Foto: Zunckel Farms
'n Deurbraak wag op sojaboonboere in Suid-Afrika wanneer sojaboonsaad wat die gesogte Intacta Roundup Ready 2 Pro-tegnologie bevat, waarskynlik in die 2022-'23-produksieseisoen kommersieel plaaslik beskikbaar sal wees.
Mnr. Klaus Eckstein, uitvoerende hoof van Bayer Crop Science in Suid-Afrika, het die nuus op 'n virtuele nuuskonferensie bekend gemaak en die opbrengsverhoging van 7% tot 10% waartoe dit kan lei, as 'n "wonderwerk" beskryf.
"Ek noem dit 'n wonderwerk omdat opbrengste plaaslik baie laer is as in Argentinië en Brasilië en Suid-Afrika 40% tot 60% van sy sojabone moet invoer. Suid-Afrika moes nuwe tegnologie en kiemplasma kry om plaaslike sojaboonboere se mededigendheid te verhoog en die land minder afhanklik van buitelandse oliekoek-invoer te maak. Die is goeie nuus wat ons vandag kan vier."
Hy het gesê die registrasieproses is nog aan die gang en hy hoop dat dit afgehandel sal wees as die plantseisoen aanstaande jaar aanbreek. Verskeie kultivars wat die tegnologie bevat, word reeds plaaslik in geslote proewe getoets.
Die tegnologie word reeds sowat sewe jaar lank in lande soos Brasilië benut en sowat 80% van kultivars wat daar aangeplant word, bevat die tegnologie. Die Intacta RR 2 Pro-sojabone se opbrengs is hoër omdat die Intacta uitstekende beskerming bied teen plae soos Afrika-bolwurm, wat die belangrikste insekplaag by plaaslike sojabone is. Terselfdertyd bied die Roundup Ready 2 verdraagsaamheid teenoor glifosaat om verbeterde onkruidbekamping te verseker.
Eckstein het gesê Suid-Afrika is 'n waterskaars land en Roundup Ready-tegnologie het reeds die afgelope 21 jaar bygedra om deur bewaringsbewerking te help om koolstof in die grond vas te vang en water te help bewaar. Byna 100% van sojabone wat in Suid-Afrika verbou word, bevat reeds dié tegnologie. Die Roundup Ready 2 is egter verbeterde tegnologie wat verder gekombineer is met die Intacta en verbeterde kultivars.
Graan SA het vroeër ná 'n studie oor vyf jaar in vier Suid-Amerikaanse lande verwys wat getoon het vir elke dollar wat produsente aan Intacta RR2 Pro-tegnologie bestee het, hulle vergeleke met konvensionele saad $3,88 in ekstra inkomste gekry het. In Suid-Afrika sou dit beteken het vir elke R14,77 bestee aan die nuwe saad sou die boer R57,30 teruggekry het. Dit sluit in die toename in opbrengs, asook die laer koste aan onkruid- en insekdoder.
Sedert 2013 is daar vir vyf jaar sowat 73 miljoen ha van die verbeterde kultivars in Argentinië, Brasilië, Paraguay en Uruguay aangeplant. Die impak op die omgewing is met meer as 30% verminder danksy die feit dat 10 miljoen kg minder insek- en onkruiddoder gebruik is en meer as 200 miljoen liter water bespaar is, aldus die studie.